Y tek ye banatajnek chic cꞌa ca ronojel riꞌ,
ri Jesús y ri rudiscípulos xebe cꞌa jucꞌan chic ruchiꞌ ri choy Galilea;
y ri choy riꞌ nibix chukaꞌ Tiberias chare.
Can ye sibilaj qꞌuiy winek ri xetzekelben el riche (rixin),
ruma ri winek riꞌ quitzꞌeton chic cꞌa ri milagros ri nikꞌalajsan riche (rixin) chi ya ri Dios takayon pe,
milagros ri yerubanalaꞌ tek yerucꞌachojsaj ri yawaꞌiꞌ.
Ri Jesús y ri rudiscípulos xejoteꞌ cꞌa anej pa ruwiꞌ jun juyuꞌ;
y Riyaꞌ xtzꞌuyeꞌ cꞌa chiquicojol ri rudiscípulos.
Ri kꞌij cꞌa riꞌ,
xa nakaj chic cꞌa cꞌo ri jun chique ri quinimakꞌij ri israelitas ri pascua rubiꞌ.
Y tek ri Jesús xtzuꞌun apo,
xerutzꞌet cꞌa chi can sibilaj ye qꞌuiy winek ri ye aponak riqꞌui.
Rumariꞌ Riyaꞌ quecꞌareꞌ xubij chare ri jun chique ri rudiscípulos ri Felipe rubiꞌ:
¿Acuchi (achique) xtibekalokꞌoꞌ wi pe caxlan wey riche (rixin) chi yekatzuk quinojel re winek reꞌ?
xchaꞌ chare.
Quecꞌareꞌ ri xubij ri Jesús chare ri Felipe,
riche (rixin) chi nretamaj achique cꞌa xtubij ri discípulo riꞌ.
Pero ri Jesús xa can retaman chic achique ri xtuben riche (rixin) chi yerutzuk ri winek riꞌ.
Y ri Felipe xubij cꞌa chare ri Jesús:
Wi ta nikalokꞌ caꞌiꞌ ciento denario caxlan wey,
ma xqueruben ta.
Astapeꞌ xa ta jubaꞌ oc nikayaꞌ chique chiquijujunal,
xchaꞌ.
Yacꞌariꞌ tek jun cꞌa chique ri rudiscípulos,
ri Andrés rubiꞌ,
ri rachꞌalal ri Simón Pedro,
xubij:
Waweꞌ cꞌo jun cꞌajol ri cꞌo wuꞌoꞌ caxlan wey riqꞌui ri banon riqꞌui cebada y caꞌiꞌ tak car ye rucꞌamom pe,
pero,
¿la xaxu (xaxe wi) ta cꞌa oc reꞌ ri xtikayaꞌ apo chiquiwech quinojel re winek reꞌ?
xchaꞌ ri Andrés.
Yacꞌariꞌ tek ri Jesús xubij cꞌa:
Tibij chique ri winek chi quetzꞌuyeꞌ pa ruwiꞌ ri rexlaj kꞌayis.
Ruma ri lugar riꞌ can jabel cꞌa riche (rixin) chi yetzꞌuyeꞌ.
Quinojel cꞌa ri winek quimolon quiꞌ chiriꞌ,
xetzꞌuyeꞌ.
Yecꞌo achiꞌel xa ye wuꞌoꞌ mil xaxu (xaxe wi) ri achiꞌaꞌ.
Y ri Jesús xeruliꞌej cꞌa pa rukꞌaꞌ ri wuꞌoꞌ caxlan wey riꞌ,
y tek rumatioxin chic chare ri Dios,
cꞌacꞌariꞌ xujachalaꞌ el chique ri rudiscípulos y ri discípulos xbequijachalaꞌ ca chique ri winek ri ye tzꞌuyul.
Y ri Jesús can queriꞌ chukaꞌ xuben riqꞌui ri caꞌiꞌ car.
Ri winek can xquicꞌul cꞌa ri janipeꞌ caxlan wey y car ri xcajoꞌ.
Y tek ye waynek chic cꞌa jabel ri winek riꞌ,
ri Jesús xubij cꞌa chique ri rudiscípulos:
Ticꞌoloꞌ cꞌa pe ronojel ri caxlan wey y car ri ma xqꞌuis ta,
ruma ma nwajoꞌ ta cꞌa chi cꞌo ta yecꞌojeꞌ ca queriꞌ.
Ri discípulos can xbequimoloꞌ cꞌa pe y xquinojsaj cablajuj chaquech riqꞌui ri ma xqꞌuis ta rutijic,
tek ye waynek chic quinojel.
Cꞌa ya na cꞌa riꞌ xmolotej ca chare ri wuꞌoꞌ tak caxlan wey banon riqꞌui cebada.
Y ri winek riꞌ,
tek xquitzꞌet ri milagro ri xuben ri Jesús,
xquibij cꞌa:
Can kitzij wi chi ya achi reꞌ ri profeta ri cꞌo yan chic tiempo bin wi pe chi nipe chuwech re ruwachꞌulef,
xechaꞌ.
Ri Jesús ruyon cꞌa xtzolin anej pa ruwiꞌ ri juyuꞌ,
ruma xunabej chi ri winek xquepe chucꞌamaric riche (rixin) chi niquiben qui-rey chare y astapeꞌ ma nrajoꞌ ta Riyaꞌ.